NOTĂ INFORMATIVĂ
la proiectul legii privind completarea Legii nr. 160 din 22 iulie 2011 privind reglementarea prin autorizare a activităţii de întreprinzător
 
În conformitate cu obiectivul 35 al Planului naţional de armonizare a legislaţiei pentru anul 2012, aprobat prin Hotărîrea Guvernului nr.962 din 19 decembrie 2011, precum şi în vederea creării cadrului juridic necesar aplicării Directivei 2007/23/CE a Parlamentului European şi a Consiliului din 23 mai 2007 privind introducerea pe piaţă a articolelor pirotehnice, Ministerul Afacerilor Interne a elaborat proiectul legii privind regimul articolelor pirotehnice.
Analiza impactului de reglementare a proiectului a fost realizată la Comisia de stat pentru reglementarea activităţii de întreprinzător.
Proiectul a fost avizat de către autorităţile şi instituţiile interesate, supus expertizei anticorupţie şi expertizei de armonizare a legislaţiei.
Prin urmare, proiectul a fost prezentat Guvernului spre examinare, fiind contrasemnat în condiţiile avizului de către ministrul economiei.
La şedinţa Guvernului din 4 octombrie 2013, la propunerea Ministerului Economiei, s-a decis că emiterea hotărîrii Guvernului privind aprobarea acestui proiect de lege se va efectua concomitent cu emiterea hotărîrii Guvernului privind aprobarea proiectului de lege pentru completarea Legii nr. 160 din 22 iulie 2011 privind reglementarea prin autorizare a activităţii de întreprinzător. Respectiv, ambele proiecte urmează a fi remise spre examinare Parlamentului concomitent.
În acest context, implicit în vederea executării pct. 2 din extrasul procesului-verbal nr. 20 al şedinţei Guvernului din 4 octombrie 2013, precum şi a indicaţiei Guvernului nr. 1216-305 din 12 noiembrie 2013, Ministerul Afacerilor Interne a elaborat proiectul de lege pentru completarea Legii nr. 160 din 22 iulie 2011 privind reglementarea prin autorizare a activităţii de întreprinzător.
Proiectul prevede operarea completărilor în anexa la Legea nr. 160 din 22 iulie 2011 privind reglementarea prin autorizare a activităţii de întreprinzător, în care, compartimentul „Ministerul Afacerilor Interne” se  completează cu poziţiile 17–19 cu actele permisive ce derivă din prevederile articolelor 22, 25 şi 27 din proiectul de lege privind regimul articolelor pirotehnice.
Respectiv, dat fiind faptul că, proiectul de lege privind regimul articolelor pirotehnice prevede la art. 22 eliberarea carnetului de pirotehnician şi la art. 25 - eliberarea avizului pentru spaţiile de producere, asamblare, depozitare şi/sau comercializare a articolelor pirotehnice, iar la art. 27 - eliberarea avizului pentru efectuarea în locuri publice a focurilor de artificii cu articole pirotehnice de divertisment din categoria 4 şi/sau alte articole pirotehnice din categoria P2, precum şi efectuarea spectacolelor pirotehnice, în încăperi cu produse pirotehnice de scenă din categoria T2, aceste acte permisive urmează  să fie prevăzute în anexa la Legea nr. 160 din 22 iulie 2011 privind reglementarea prin autorizare a activităţii de întreprinzător, la compartimentul „Ministerul Afacerilor Interne”  
Aspectul organizatoric. Adoptarea proiectului nu presupune crearea de structuri specializate noi pentru realizarea prevederilor prevăzute în proiectul de lege.
Aspectul financiar şi economic. Implementarea proiectului propus nu va necesita cheltuieli financiare suplimentare, realizarea acestora se va efectua din bugetul instituţiilor responsabile în limita resurselor disponibile.
În contextul celor enunţate, în vederea ajustării unor prevederi legale tangenţiale proiectului Legii privind regimul articolelor pirotehnice, se consideră oportună aprobarea proiectului Legii privind completarea Legii nr. 160 din 22 iulie 2011 privind reglementarea prin autorizare a activităţii de întreprinzător.

Ministru				    	        Dorin RECEAN